Sco in gangster

Jau sun gist vi dal sbluttar l'oss da mia cotletta. Normalmain na ma lasch jau betg disturbar tar questa occupaziun. Ma ord il chantun da la maisa nua che mes figl sesa aud jau trasora il pled «gangster». Quai ma preoccupescha. «Quel è voll il gangster», raquinta mes mat a sia sora gronda. Mes figl tschantscha cun vusch profunda e sbarbutta latiers. «Tgi è in gangster?» dumond jau.
Mes figl na fa betg stim da mia dumonda e raquinta sia istorgia sulet a sia sora. Da ses raquint intervegn jau ch'in gangster cun num Remo va uss para cun mes figl a scola. In gangster che ha num Remo? E che va en la tschintgavla classa? Quai n'è nagin privel, pens jau e sblut vinavant mes oss. Fin ch'jau vegn puspè spaventada. «Quai è voll-mega-krass da gangster!» Quella giada èsi mia figlia pitschna che discurra. Ella ri dad aut, malgrà ch'ella raquinta da gangsters. Plaunsieu chapesch jau. «Gangster» è en moda. Uss ch'jau hai gist emprendì d'acceptar che tut è «gail», vegn pia il «gangster».
Dentant han mes uffants finì da gentar e svaneschan or da maisa. Jau prend l'oss da la cotletta da mes figl, rui giu la charn e ponderesch, sche quest svilup linguistic saja bun u mal. «Gail» era forsa in pau pervers, ma igl era malgrà tut anc insatge positiv. In gangster perencunter engola, cugliuna e mazza forsa schizunt. Vairamain nagut dal bun. Nua finescha nossa societad, sche noss uffants dovran il pled «gangster» per descriver insatge bel, lessig e flot?
Jau na vegn probabel betg da scumandar a mes uffants da duvrar quest pled, pens jau durant dustar giu ils tagliers. Ma en l'educaziun na dependi gea betg tge ch'ins scumonda als uffants, mabain tge exempel ch'ins dat als uffants. Perquai fatsch jau, Ludmilla Cahenzli, il propiest: Jau na dovr segir mai il pled «gangster»!
Suentermezdi guard jau atras ils catalogs da vestgadira. Jau tschertg giaccas d'enviern per mes uffants. Jau stos cumprar ina giacca per la gronda ed ina per il mat. Ma atgnamain avess jau en stgaffa in mantel che giess quest'enviern segir al mat. Igl è in bun mantel stgir blau che ha custà bler memia bler. Jau avev cumprà el per la figlia gronda, ed jau avev pensà che tut mes trais uffants vegnian a purtar quest mantel. Ma lura ha mes figl cumenzà a far tup: «Jau na tir betg en da quai da mattas!»
Jau sfegl vinavant il catalog e tschertg ina giacca bunmartgada per il figl. Tuttenina hai jau in'idea. Jau vom e prend il mantel or da stgaffa. El vesa ora tip top. Ins na vesa betg che la matta gronda l'ha gia purtà trais onns. I fiss bain donn e putgà da laschar quest mantel en staffa!
Jau vom en chombra tar mes mat. «Guarda, quest mantel ha tia sora purtà. Uss dastgas ti avair el», di jau e fatsch, sco sch'i fiss per el la pli gronda onur d'astgar purtar quest mantel. Jau spetg tschintg secundas e lura met jau mes trumf principal sin maisa: «Cun quel mantel vesas ti ora voll mega sco in gangster.»
Mes mat na di nagut, stat plaunsieu en pe e guarda il mantel. Jau ves ch'i lavura en ses intern. Lura tira el en il mantel e va en suler. El stat avant il spievel, chatscha ils mauns en satg e schlogna cun bucca averta ses tschic. Jau avess mustgas da far ina remartga en il stil da «voll sco in gangster». Ma jau sent ch'igl è pli prudent da taschair.
Mes mat va a la tschertga d'egliers da sulegl nairs e d'ina chapella. Cun spievel e chapella s'inscenescha el sco in gangster da Chicago avant il spievel. I manca be la pistola. Uss èsi il dretg mument da dumandar: «Prendas il mantel?» «Mhm», è sia resposta. Jau giubilesch internamain: Eviva il gangster.